#### Na podlagi drugega odstavka 23. člena Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ in 64/17 – ZZDej-K) izdaja ministrica za zdravje

#### Pravilnik o izvajanju državnih presejalnih programov za zgodnje odkrivanje predrakavih sprememb in raka

**I. SPLOŠNE DOLOČBE**

**1. člen**

**(vsebina)**

(1) Ta pravilnik določa vrste, obseg, način izvajanja, organiziranost in ciljne skupine državnih presejalnih programov za zgodnje odkrivanje predrakavih sprememb in raka (v nadaljnjem besedilu: presejalni programi).

**2. člen**

**(vrste presejalnih programov)**

V Republiki Sloveniji se izvajajo naslednji presejalni programi:

- državni presejalni program za rak dojk – program DORA;

- državni program presejanja in zgodnjega odkrivanja predrakavih sprememb in raka na debelem črevesu in danki – program Svit in  
- državni program zgodnjega odkrivanja predrakavih sprememb in raka materničnega vratu – program ZORA.

**3. člen**

**(obseg presejalnih programov)**

Presejalni programi obsegajo upravljavske, zdravstvene in druge storitve.

**4. člen**

**(način izvajanja presejalnih programov)**

(1) Posamezen presejalni program se izvaja v skladu s programskimi smernicami, ki temeljijo na evropskih smernicah za posamezno vrsto presejanja. Programske smernice so objavljene na spletnih straneh nosilca presejalnega programa.

(2) Programske smernice iz prejšnjega odstavka vsebujejo:

- politiko presejanja, ki določa cilje presejalnega programa, ciljne skupine presejalnega programa, presejalni interval in presejalni test;

- upravljavske storitve in način njihovega izvajanja;

- zdravstvene storitve in način njihovega izvajanja;

- druge storitve, ki so predpisane s tem pravilnikom ali jih potrdi usmerjevalni odbor in način njihovega izvajanja;

- ukrepe za zmanjšanje neodzivnosti oseb, ki se ne odzovejo na povabilo k sodelovanju v presejalnem programu ali ne opravijo presejalnega testa in oseb, ki se po pozitivnem izvidu presejalnega testa ne udeležijo nadaljnje obravnave (v nadaljnjem besedilu: neodzivniki);

- standarde za vključitev izvajalcev zdravstvenih storitev v posamezni presejalni program;

- obrazce, ki se uporabljajo v presejalnem programu in navodila izvajalcem za pošiljanje izvidov in drugih podatkov v informacijski sistem presejalnega programa;

- strokovne smernice za obravnavo oseb z nenormalnim rezultatom presejalnega testa ali odkrito boleznijo;

- kazalnike kakovosti izvajanja posameznega presejalnega programa;

- način nadzora nad izvajanjem posameznega presejalnega programa;

- ukrepe za izvajalce ob neizpolnjevanju standardov oziroma kazalcev kakovosti izvajanja programa, ki vključujejo opomin, dodatno strokovno izpopolnjevanje in izključitev izvajalca iz izvajanja zdravstvenih storitev v okviru presejalnega programa;

- navedbo strokovnih področij dela s katerih morajo biti člani Strokovnega sveta presejalnega programa.

**5. člen**

**(organiziranost presejalnih programov)**

(1) Presejalni program ima nosilca presejalnega programa (v nadaljnjem besedilu: nosilec), izvajalce zdravstvenih storitev (v nadaljnjem besedilu: izvajalci) ter Strokovni svet presejalnega programa (v nadaljnjem besedilu: Strokovni svet).

(2) Usmerjevalni odbor presejalnih programov (v nadaljnjem besedilu: Usmerjevalni odbor) nadzoruje izvajanje vseh presejalnih programov in doseganje njihovih ciljev.

**6. člen**

**(nosilec in njegove naloge)**

(1) Nosilec je javni zdravstveni zavod, ki ga določa ta pravilnik.

(2) Upravljavske storitve nosilca vključujejo:

- vabljenje ciljne populacije v presejalni program;

- usmerjanje razvoja presejalnega programa v skladu z novimi strokovnimi spoznanji in evropskimi smernicami;

- priprava in redno revidiranje programskih smernic presejalnega programa iz 4. člena tega pravilnika;

- načrtovanje in vodenje presejalnega programa, koordiniranje izvajanja in spremljanje učinkovitosti izvajanja presejalnega programa;

- vzpostavitev, upravljanje in nadgradnja informacijskega sistema presejalnega programa, v katerem se zbirajo, shranjujejo in obdelujejo podatki, potrebni za izvajanje posameznega presejalnega programa;

- imenovanje Strokovnega sveta;

- komuniciranje in promocija presejalnega programa;

- strokovno usposabljanje sodelavcev in bodočih sodelavcev presejalnega programa;

- izvajanje nadzora in ukrepov v skladu z deseto in enajsto alinejo drugega odstavka 4. člena tega pravilnika;

- priprava dvoletnega načrta dela presejalnega programa;

- priprava letnega poročila presejalnega programa, ki vsebuje analizo doseganja ciljev, izvajanja presejalnega programa, kakovosti in uspešnosti presejalnega programa ter predloge sprememb in izboljšav. Poročilo za preteklo leto se najpozneje do 15. februarja tekočega leta predloži v obravnavo Usmerjevalnemu odboru.

(3) Nosilec upravlja z informacijskim sistemom presejalnega programa iz pete alineje prejšnjega odstavka tega člena skladno z zakonom, ki ureja varstvo osebnih podatkov.

(4) Nosilec je lahko tudi izvajalec zdravstvenih storitev posameznega presejalnega programa.

**7. člen**

**(vodja presejalnega programa)**

(1) Nosilec za izvajanje nalog iz drugega odstavka 6. člena tega pravilnika imenuje vodjo presejalnega programa.

(2) Vodja presejalnega programa nosilcu programa predlaga člane Strokovnega sveta.

**8. člen**

**(izvajalec in njegove naloge)**

Izvajalec izvaja zdravstvene storitve presejalnega programa v skladu s programskimi smernicami ter izvide in druge podatke na predpisan način pošilja v informacijski sistem presejalnega programa.

**9. člen**

**(Strokovni svet in njegove naloge)**

(1) Strokovni svet je organ, ki nudi strokovno podporo nosilcu presejalnega programa.

(2) Strokovni svet imenuje nosilec presejalnega programa.

(3) Naloga Strokovnega sveta je nuditi strokovno podporo nosilcu zlasti pri:

- usmerjanju razvoja presejalnega programa v skladu z novimi strokovnimi spoznanji in evropskimi smernicami;

- pripravi in rednem revidiranju strokovnega dela programskih smernic iz drugega odstavka 4. člena tega pravilnika;

- pripravi letnega poročila iz enajste alineje drugega odstavka 6. člena tega pravilnika in drugih strokovnih poročil;

- presoji izpolnjevanja standardov za vključitev izvajalcev v presejalni program;

- opravljanju nadzora nad izpolnjevanjem standardov izvajalcev ter kakovostjo dela in doseganju kazalnikov kakovosti izvajalcev.

(4) Sedež Strokovnega sveta je pri nosilcu, ki zagotavlja tudi tehnično in administrativno podporo za njegovo delovanje.

(5) Podrobnejši način izvajanja nalog in delovanja Strokovnega sveta opredeljuje Poslovnik Strokovnega sveta.

**10. člen**

**(Usmerjevalni odbor in njegove naloge)**

(1) Usmerjevalni odbor imenuje minister, pristojen za zdravje. Sestavljajo ga predstavniki Zavoda za zdravstveno zavarovanje Slovenije (v nadaljnjem besedilu: ZZZS), Skupnosti zdravstvenih zavodov Slovenije, ministrstva, pristojnega za zdravje ter po en predstavnik nevladnih organizacij za vsakega od presejalnih programov.

(2) Na sejo Usmerjevalnega odbora sta vabljena nosilec posameznega presejalnega programa in vodja programa, ki je na posamezni seji odbora obravnavan.

(3) Usmerjevalni odbor ima naslednje naloge:

- potrdi programske smernice iz drugega odstavka 4. člena tega pravilnika;

- obravnava dvoletni načrt dela posameznega presejalnega programa iz desete alineje drugega odstavka 6. člena tega pravilnika;

-obravnava letno poročilo o poteku posameznega presejalnega programa iz enajste alineje drugega odstavka 6. člena tega pravilnika;

- se opredeli zlasti do predlogov sprememb in izboljšav presejalnega programa, ki vplivajo na pravice do zdravstvenih storitev, večje organizacijske spremembe presejalnega programa in način financiranja oziroma višino finančnih sredstev posameznega presejalnega programa;

- na predlog nosilca programa v izvajanje posameznega presejalnega programa vključi izvajalce, ki izpolnjujejo standarde iz programskih smernic presejalnega programa;

- potrdi izključitev izvajalca, ki jo je zaradi neizpolnjevanja standardov ali nedoseganja kazalnikov kakovosti iz programskih smernic predlagal nosilec programa;

- v primeru, da se izvajalec, ki ne izpolnjuje standardov ali ne dosega kazalnikov kakovosti iz programskih smernic, ne strinja z ukrepi nosilca programa, odloči o teh ukrepih;

- na podlagi predloga nosilca programa potrdi in razreši vodjo iz 7. člena tega pravilnika.

(4) Sedež Usmerjevalnega odbora je pri ministrstvu, pristojnemu za zdravje, ki zagotavlja tudi tehnično in administrativno podporo za njegovo delovanje.

**II. DRŽAVNI PRESEJALNI PROGRAM ZA RAKA DOJK – PROGRAM DORA**

**11. člen**

**(nosilec državnega presejalnega programa za raka dojk)**

Nosilec državnega presejalnega programa za raka dojk – program DORA (v nadaljnjem besedilu: program DORA) je Onkološki inštitut Ljubljana (v nadaljnjem besedilu:OIL).

**12. člen**

**(presejalna politika programa DORA)**

(1) Ciljna skupina programa DORA so ženske v starosti od 50 do 69 let.

(2) Presejalna preiskava v programu DORA je mamografsko slikanje.

(3) Presejalni interval v programu DORA je dve leti.

**13. člen**

**(izvajalci programa DORA)**

(1) Izvajalci programa DORA so:

- presejalno diagnostična centra Onkološkega inštituta Ljubljana in Univerzitetnega kliničnega centra Maribor v stacionarnih in mobilnih presejalnih enotah;

- presejalni centri po posameznih območnih enotah ZZZS, ki so javni zdravstveni zavodi in so v skladu s programskimi smernicami pridobili status presejalnega centra programa DORA in

- histopatološki laboratoriji.

(2) Izvajalci programa DORA so objavljeni na spletni strani programa DORA.

**14. člen**

**(zdravstvene storitve v programu DORA)**

(1) Zdravstvene storitve v programu DORA so:

- odvzem anamneze in mamografsko slikanje obeh dojk v najmanj dveh projekcijah;

- dvojno odčitavanje mamografskih slik in konsenz konferenca obeh odčitovalcev ter odgovornega radiologa, če je vsaj en odčitovalec mamografsko sliko ocenil kot sumljivo;

- obveščanje preiskovanke o negativnih rezultatih preiskave;

- obveščanje preiskovanke o pozitivnih rezultatih preiskave;

- izvedba ustrezne nadaljnje diagnostike in priprava na zdravljenje (dodatne mamografske projekcije, ultrazvočna preiskava, odvzem in pregled histološkega materiala, predoperativna in pooperativna konferenca);

- svetovanje in pomoč neodzivnicam v skladu s strokovnimi smernicami.

(2) Izvajalci zdravstvenih storitev iz prve alineje prejšnjega odstavka tega člena so presejalno diagnostična centra in presejalni centri. Izvajalec zdravstvenih storitev iz druge in tretje alineje prejšnjega odstavka tega člena je nosilec programa DORA. Izvajalca zdravstvenih storitev iz četrte in pete alineje prejšnjega odstavka tega člena sta presejalno diagnostična centra.

(3) Podrobnejši način izvajanja nalog posameznih izvajalcev, je opredeljen v programskih smernicah.

**15. člen**

**(druge storitve nosilca programa DORA)**

Nosilec programa DORA za javni zdravstveni zavod, ki pridobi status presejalnega centra programa DORA, pridobi dovoljenje za izvajanje sevalne dejavnosti presejalnega mamografskega slikanja.

**16. člen**

**(hramba dokumentacije programa DORA)**

Onkološki inštitut Ljubljana hrani dokumentacijo o zdravstvenih storitvah, opravljenih v okviru programa DORA, Univerzitetni klinični center Maribor pa dokumentacijo o zdravstvenih storitvah izvedenih v okviru nadaljnje diagnostike v svoji ustanovi. Dokumentacija se hrani v skladu z zakonodajo s področja varstva osebnih podatkov in veljavnim Enotnim klasifikacijskim načrtom za razvrščanje poslovne in zdravstvene dokumentacije z roki hranjenja za zavode s področja zdravstva.

**III. DRŽAVNI PROGRAM PRESEJANJA IN ZGODNJEGA ODKRIVANJA PREDRAKAVIH SPREMEMB IN RAKA NA DEBELEM ČREVESU IN DANKI - PROGRAM SVIT**

**17. člen**

**(nosilec programa Svit)**

Nosilec državnega programa presejanja in zgodnjega odkrivanja predrakavih sprememb in raka na debelem črevesu in danki – progam Svit (v nadaljnjem besedilu: program Svit) je Nacionalni inštitut za javno zdravje Republike Slovenije (v nadaljnjem besedilu: NIJZ ).

**18. člen**

**(presejalna politika programa Svit)**

(1) Ciljna skupina programa Svit so moški in ženske v starosti od 50 do 74 let.

(2) Presejalni test v programu Svit je test na prikrito krvavitev v blatu.

(3) Presejalni interval v programu Svit je dve leti. Če je bila pri osebi zaradi pozitivnega izvida presejalnega testa opravljena kolonoskopija, pri kateri so bile najdene spremembe, ki so v skladu s programskimi smernicami opredeljene kot spremembe brez tveganja ali z nizkim tveganjem za raka na debelem črevesu in danki, se osebo ponovno povabi v program Svit pet let po opravljeni kolonoskopiji.

**19. člen**

**(izvajalci programa Svit)**

(1) Izvajalci programa Svit so:

* NIJZ;
* timi izbranih osebnih zdravnikov in drugi zdravstveni delavci v primarnem zdravstvenem varstvu;
* izvajalci specialistične ambulantne in bolnišnične zdravstvene dejavnosti na gastroenterološkem področju;
* histopatološki laboratoriji.

(2) Izvajalci specialistične ambulantne in bolnišnične zdravstvene dejavnosti na gastroenterološkem področju ter histopatološki laboratoriji programa Svit so objavljeni na spletni strani programa Svit.

**20. člen**

**(zdravstvene storitve v programu Svit)**

(1) Zdravstvene storitve v programu Svit so:

- pošiljanje kompleta za odvzem vzorcev blata, laboratorijsko testiranje vzorcev, obveščanje o rezultatih preiskave in telefonsko svetovanje v zvezi s programom Svit;

- naročanje na kolonoskopijo v primeru pozitivnega rezultata preiskave vzorca iz prejšnje alineje tega člena;

- priprava na kolonoskopijo;

- ustrezna nadaljnja diagnostika (kolonoskopija z odvzemom vzorca za histopatološko preiskavo, v primeru odkritega raka potrebna diagnostika pred začetkom zdravljenja in napotitev na zdravljenje);

- svetovanje in pomoč neodzivnikom v skladu s strokovnimi smernicami.

(2) Izvajalec storitev iz prve in druge alineje prejšnjega odstavka je NIJZ, izvajalec storitev iz tretje alineje prejšnjega odstavka je tim izbranega osebnega zdravnika preiskovanca, izvajalci storitev iz četrte alineje prejšnjega odstavka so izvajalci specialistične ambulantne in bolnišnične zdravstvene dejavnosti na gastroenterološkem področju ter histopatološki laboratoriji.

(3) Podrobnejši način izvajanja nalog posameznih izvajalcev je opredeljen v programskih smernicah.

**21. člen**

**(hramba dokumentacije programa Svit)**

Dokumentacijo o zdravstvenih storitvah, opravljenih v okviru programa Svit, hrani NIJZ v skladu z zakonodajo s področja varstva osebnih podatkov in veljavnim enotnim klasifikacijskim načrtom za razvrščanje poslovne in zdravstvene dokumentacije z roki hranjenja za zavode s področja zdravstva.

**IV. DRŽAVNI PROGRAM ZGODNJEGA ODKRIVANJA PREDRAKAVIH SPREMEMB IN RAKA MATERNIČNEGA VRATU – PROGRAM ZORA**

**22. člen**

**(nosilec programa ZORA)**

Nosilec državnega programa zgodnjega odkrivanja predrakavih sprememb in raka materničnega vratu – program ZORA (v nadaljnjem besedilu: program ZORA) je OIL.

**23. člen**

**(presejalna politika programa ZORA)**

(1) Ciljna skupina programa ZORA so ženske v starosti od 20 do vključno 64 leta starosti.

(2) Presejalni test v programu ZORA je citološki pregled brisa materničnega vratu.

(3) Presejalni interval v programu ZORA je tri leta. Ne glede na prejšnji stavek se citološki pregled brisa materničnega vratu pri posamezni ženski prvič in drugič opravijo v razmaku 12 mesecev. Pri tem se za prvo storitev šteje tista, ki se opravi prvič po dopolnjenem 20. letu starosti ali prvič po tem, ko ta zdravstvena storitev ni bila opravljena več kot pet let. Če sta rezultata obeh preiskav brisa materničnega vratu, ki sta bila opravljena v razmaku 12 mesecev, ocenjena kot negativna, se nadaljnje zdravstvene storitve opravljajo vsaka tri leta.

(4) Ženska se na pregled v okviru programa ZORA pri izbranem ginekologu skladno z intervalom iz prejšnjega odstavka tega člena lahko naroči tudi sama.

(5) Ženske po 64 letu starosti niso aktivno vabljene v program ZORA, lahko pa se pri izbranem ginekologu na pregled v presejalnem intervalu iz prejšnjega odstavka tega člena naročijo same.

**24. člen**

**(izvajalci programa ZORA)**

1) Izvajalci programa ZORA so:

- timi izbranih osebnih ginekologov;

- izvajalci specialistične ambulantne in bolnišnične zdravstvene dejavnosti na področju ginekologije;

- citopatološki laboratoriji;

- laboratoriji, ki izvajajo testiranje na človeške papilomaviruse (v nadaljnjem besedilu: HPV-testiranje);

-histopatološki laboratoriji.

2) HPV-testiranje opravljata laboratorija Inštituta za mikrobiologijo in imunologijo Medicinske fakultete Univerze v Ljubljani in Onkološkega inštituta Ljubljana.

3) Citopatološki in histopatološki laboratoriji Programa ZORA so objavljeni na spletni strani Programa ZORA.

**25. člen**

**(zdravstvene storitve v programu ZORA)**

(1) Zdravstvene storitve v programu ZORA so:

- odvzem anamneze in izvedba ginekološkega pregleda z odvzemom brisa materničnega vratu;

- laboratorijski pregled brisa materničnega vratu;

- ustrezna nadaljnja diagnostika in zdravljenje, ki vključuje odvzem vzorca za test HPV in laboratorijsko HPV testiranje, kolposkopijo in odločanje o nadaljnji obravnavi žensk z neujemajočimi izvidi, odvzem tkivnega vzorca in histopatološko preiskava vzorca;

- svetovanje in pomoč neodzivnicam v skladu s strokovnimi smernicami.

(2) Izvajalci storitev iz prve alineje prejšnjega odstavka so timi izbranih osebnih ginekologov. Izvajalci storitev iz druge alineje prejšnjega odstavka so laboratoriji za pregledovanje brisov materničnega vratu. Izvajalci storitev iz tretje alineje so izvajalci specialistične ambulantne in bolnišnične zdravstvene dejavnosti na področju ginekologije, laboratoriji, ki izvajajo HPV-testiranje ter histopatološki laboratoriji.

(3) Podrobnejši način izvajanja nalog posameznih izvajalcev, je opredeljen v programskih smernicah.

**26. člen**

**(hramba dokumentacije)**

Dokumentacijo o zdravstvenih storitvah, opravljenih v okviru programa ZORA, hranijo izbrani osebni ginekologi, izvajalci dodatne diagnostike in nosilec v skladu z zakonodajo s področja varstva osebnih podatkov in veljavnim enotnim klasifikacijskim načrtom za razvrščanje poslovne in zdravstvene dokumentacije z roki hranjenja za zavode s področja zdravstva.

27. člen

(prenehanje izvajanja laboratorijske dejavnosti)

Če posamezen laboratorij iz prejšnjega člena preneha opravljati dejavnost, v sodelovanju s posameznim ginekologom, zagotovi vzdrževanje arhiva objektnih stekelc in drugih vzorcev ter vse pripadajoče dokumentacije za obdobje deset let.

**V. PREHODNE IN KONČNA DOLOČBA**

**28. člen**

**(imenovanje organov presejalnega programa)**

(1) Strokovni svet iz 9. člena tega pravilnika imenuje nosilec posameznega programa najpozneje v treh mesecih od dneva uveljavitve tega pravilnika.

(2) Usmerjevalni odbor iz 10. člena tega pravilnika imenuje minister, pristojen za zdravje, najpozneje v štirih mesecih od dneva uveljavitve tega pravilnika.

(3) Vodjo presejalnega programa imenuje nosilec posameznega presejalnega programa najpozneje v treh mesecih po uveljavitvi tega pravilnika in ga posreduje v potrditev Usmerjevalnemu odboru.

**29. člen**

**(priprava programskih smernic)**

Nosilci posameznih presejalnih programov pripravijo programske smernice za izvajanje presejalnega programa v šestih mesecih od dneva uveljavitve tega pravilnika in jih posredujejo v potrditev Usmerjevalnemu odboru.

**30. člen**

**(laboratoriji za pregledovanje brisov materničnega vratu)**

(1) Javni zavodi, ki imajo na dan uveljavitve tega pravilnika dovoljenje za laboratorijsko pregledovanje brisov materničnega vratu na podlagi Pravilnika o pogojih, ki jih morajo izpolnjevati laboratoriji za pregledovanje brisov materničnega vratu (Uradni list RS, št. 68/01 in 128/04) morajo uskladiti svojo organiziranost in način dela s programskimi smernicami v šestih mesecih po sprejemu programskih smernic in o tem z dokazili obvestiti Ministrstvo za zdravje.

(2) Javni zavodi, ki imajo na dan uveljavitve tega pravilnika dovoljenje za laboratorijsko pregledovanje brisov materničnega vratu na podlagi Pravilnika o pogojih, ki jih morajo izpolnjevati laboratoriji za pregledovanje brisov materničnega vratu (Uradni list RS, št. 68/01 in 128/04) in v zadnjih treh letih niso opravili skupno vsaj 60.000 pregledov brisov materničnega vratu ne izpolnjujejo pogojev za nadaljevanje dela.

**31. člen**

**(prenehanje veljavnosti)**

(1) Z dnem uveljavitve tega pravilnika prenehajo veljati določbe Pravilnika za izvajanje preventivnega zdravstvenega varstva na primarni ravni (Uradni list RS, št. 19/98, 47/98, 26/00, 67/01, 33/02, 37/03, 117/04, 31/05, 83/07, 22/09 in 17/15) , ki se nanašajo na zgodnje odkrivanje raka materničnega vratu, zgodnje odkrivanje raka dojk ter zgodnje odkrivanje predrakavih sprememb in raka na debelem črevesu in danke, in sicer:

- v poglavju 1.2. Vsebina preventivnih programov varovanja reproduktivnega zdravja

- druga alineja prvega odstavka točke1.1.;

- točka 1.2.5.;

- tretji odstavek točke 1.2.6. v delu, ki se ne nanaša na ogroženo skupino žensk;

- peti odstavek točke 1.2.6.;

- tretji odstavek točke 1.5.;

- prva alineja četrtega odstavka točke 1.5.;

- prvi odstavek točke 1.6. v delih, ki se nanašajo na imenovanje vodje državnega programa ZORA in vodje državnega programa DORA;

- četrti, peti, sedmi in osmi odstavek točke 1.6. in

- poglavje 9. Preventivno zdravstveno varstvo za zgodnje odkrivanje raka debelega črevesa in danke.

(2) Z dnem uveljavitve tega pravilnika preneha veljati Pravilnik o pogojih, ki jih morajo izpolnjevati primarni centri za dojke (Uradni list RS, št. 110/04).

**32. člen**

**(uveljavitev pravilnika)**

Ta pravilnik začne veljati petnajsti dan po objavi v Uradnem listu Republike Slovenije.

Št. 0070-97/2018

Ljubljana, dne 16. junija 2018

EVA 2010-2711-0055

Milojka Kolar Celarc

ministrica za zdravje